KIRJALLINEN KYSYMYS E-2832/02 esittäjä(t): Sergio Berlato (UEN) komissiolle. Eurooppalaisten varmennettujen luonnonmukaisten tuotteiden vientiä Yhdysvaltoihin koskeva kielto.



Virallinen lehti nro 222 E , 18/09/2003 s. 0019 - 0020



KIRJALLINEN KYSYMYS E-2832/02 esittäjä(t): Sergio Berlato (UEN) komissiolle (9. lokakuuta 2002) Aihe: Eurooppalaisten varmennettujen luonnonmukaisten tuotteiden vientiä Yhdysvaltoihin koskeva kielto Varmennettuja luonnonmukaisia tuotteita ei ilmeisesti voi enää viedä Euroopasta Yhdysvaltoihin 21. lokakuuta 2002 jälkeen, koska luonnonmukaisten tuotteiden valvonnasta ja varmentamisesta vastaavien elinten on oltava Yhdysvaltain maatalousministeriön akkreditoimia ja noudatettava yhdysvaltalaisia tuotestandardeja, jotka näyttävät eroavan eurooppalaisista standardeista. Akkreditointi on pitkä, byrokraattinen ja kallis prosessi, ja se edellyttää valvonnasta ja varmentamisesta vastaavien elinten omien menettelyjen uudelleenjärjestelyä. Tähän mennessä Yhdysvallat ei ole akkreditoinut yhtäkään italialaista valvonnasta ja varmentamisesta vastaavaa elintä. Voiko komissio kertoa, onko käynnistetty jotain eurooppalaista aloitetta, jotta yhdysvaltalaisten ja eurooppalaisten standardien vastavuoroisesta tunnustamisesta päästäisiin sopimukseen? Voiko komissio myös kertoa, mitkä ovat luonnonmukaista maataloutta koskevaa toimintasuunnitelmaa (European Organic Farming Action Plan) käsittelevän komitean tavoitteet ja millä tavoin kyseiseen komiteaan voi ottaa yhteyttä, jotta sen toiminnasta saisi nopeasti yksityiskohtaisia tietoja? Franz Fischlerin komission puolesta antama vastaus (15. marraskuuta 2002) Luonnonmukaista tuotantoa koskeva kansallinen ohjelma (NOP), joka toimii luonnonmukaisen viljelyn sääntelypuitteina Yhdysvalloissa, tuli voimaan 18 kuukautta sen esittelemisen jälkeen 21. lokakuuta 2002. Yhdysvaltojen viranomaiset tosiaankin vaativat, että Yhdysvaltoihin tuotujen luonnonmukaisesti viljeltyjen tuotteiden on oltava Yhdysvaltojen maatalousministeriön (USDA) valtuuttamien tarkastuselinten sertifioimia. Yhdysvaltojen maatalousministeriö on valtuuttanut tähän saakka monia yhteisössä toimivia tarkastuselimiä, mukaan lukien Italiassa tunnustetun elimen, ja useita muita elimiä arvioidaan parhaillaan. Yhteisötasolla komissio on käynyt intensiivisiä teknisiä keskusteluja Yhdysvaltojen maatalousministeriön kanssa. Nämä keskustelut muodostavat perustan mahdolliselle vastaavuutta koskevalle sopimukselle, jonka syntyessä Yhdysvallat tunnustaa yhteisön luonnonmukaista viljelyä koskevan koko sääntelyjärjestelmän vastaavuuden. Yhdysvaltojen maatalousministeriö on ilmoittanut soveltavansa joustavaa lähestymistapaa siirtymäkaudella vuoden 2002 lokakuun 21. päivän jälkeen, jolloin luonnonmukaista tuotantoa koskeva kansallinen ohjelma tuli voimaan. Kaupankäynnin kohteena jo olevia tuotteita, mukaan lukien ennen vuoden 2002 lokakuun 21. päivää istutettuja viljelykasveja, kohdellaan aiemmin käytettyjä menettelyjä noudattaen. Neuvoston pyynnön mukaisesti komissio tutkii mahdollisuuksia edistää luonnonmukaisia elintarvikkeita ja luonnonmukaista viljelyä eurooppalaisen toimintasuunnitelman avulla. Komissio laatii parhaillaan neuvostolle ja Euroopan parlamentille tiedonantoa, joka esitetään joulukuuhun 2002 mennessä.